钦定古今图书集成/历象汇编/岁功典/第103卷 > 稗编 > 论太乙六壬诸法
## 钦定古今图书集成/历象汇编/岁功典/第103卷 > 稗编 > 论太乙六壬诸法

《太乙》《六壬》，《遁甲》《禽演》，皆选择时日之书也。太乙一星在紫微宫阊阖门中，属水。天一生水，故曰“太乙。”水为
造化根柢，故《太乙》《六壬》皆取义于水，《遁甲》亦太乙也。
《禽演》起虚日，《鼠虚》亦水也。

天上十二辰分野谓之“天盘”，地上十二辰方位谓之
地盘。天盘则随时转运，地盘则一定不易。以天盘之
子加于地盘之子，则谓之“伏吟”；以天盘之子加地盘
之午，则谓之“反吟”也。六壬用月将者，日躔所在之辰
也。斗建顺指十二辰，日逆行十二辰，相会而成岁。斗
柄指丑则日必躔子，斗柄指寅则日必躔亥。故子与
“丑合，寅与亥合，推之六合皆然。”言日躔与斗柄相应
也。以月将加时，即是日临地盘子位则为子时，临午
位则为午时也。如正月日躔在亥，用午时，则是天盘
之亥加地盘之午也。视日所加临，遂以其日所值支
干在天盘上者，视其加地盘何辰以起。上克下克，则
时之吉凶可知矣。此六壬以日躔为用也，言“躔”则斗
建亦在也。